Dagny Bang (i studenterlue) med mannen Ivar Andreas Refsdal.
**Dagny Kristine Bang** (født 8. juni 1868 i Kristiania, død 11. august 1944 i Stockholm) var en norsk lege, kvinnesaksforkjemper og venstrepolitiker. Hun var en av Norges første kvinnelige leger og var aktivt engasjert i kampen for kvinners stemmerett. Hun hadde styreverv i Norsk Kvinnesaksforening, Norske Kvinners Nasjonalråd og Venstrekvinnelaget. Hun representerte også Venstre som suppleant i Kristiania bystyre.

Familie
-------

Hun var datter av skipsfører Kristian Anderssen og Karoline Larsen. I 1901 giftet hun seg i Kristiania med skolebestyrer Ivar Andreas Refsdal (født 1872). Ekteparet fikk ingen barn.

Utdannelse
----------

Hun var først elev ved Frk. Bauers skole, og begynte så ved Fru Ragna Nielsens skole. I 1888 tok hun realartium. I 1889 ble hun cand.philos. og tok så fatt på medisinstudiet. I 1894 studerte hun i Zürich. I 1896 fikk hun sin medisinske embetseksamen. Hun hadde studieopphold i København og Berlin i 1900, i Berlin og Paris i 1906, og igjen i Berlin i 1911.

Yrkesliv
--------

I 1897 ble Dagny Bang kandidat ved Rikshospitalet. Fra 1. november samme år var hun praktiserende lege i Kristiania. Hun ble lege ved Vaterland skole i 1899, og senere ved Kredssykekassen, ved Typografernes sykekasse og ved noen andre sykekasser.

Politikk
--------

Dagny Bang var opptatt av politiske spørsmål og engasjerte seg på ulike måter i samfunnslivet.

I studietiden ble hun den første kvinnen som ble valgt til redaktør i Det norske studentersamfund.

Hun skrev artikler om samfunnsspørsmål både i dagspressen og i tidsskrifter for kvinner, og holdt også foredrag om populærmedisinske emner. Boken *Kvindelige studenters jubilæumsskrift: 1882-1907* inneholder Dagny Bangs intervju med Gina Krog, og denne artikkelen innleder jubileumsskriftet.

### Kvinnesak og politikk

Hun meldte seg inn i Norsk Kvinnesaksforening i 1897, og var styremedlem 1908–1910. Hun var også medlem av Landskvindestemmeretsforeningen og styremedlem i Norske Kvinners Nasjonalråd.

I 1902 deltok hun i det nordiske kvinnesaksmøtet som ble arrangert i Kristiania fra 3. til 7. juli, som en av to delegater fra Kvindestemmeretsforeningen, Kristiania. Foreningens andre delegat var Ragna Nielsen.

Hun var medlem av Venstre og representerte partiet som suppleant i Kristiania bystyre. Hun var medstifter av Venstrekvinnelaget i Kristiania i 1911 og siden medstifter og medlem av interimstyret i landsforbundet Norges Venstrekvinnelag fra 1927. Hun var nestleder i Venstrekvinnelaget i Oslo fra 1934. I 1915 var hun medlem av den norske delegasjonen som reiste til Haag for å etablere Internasjonal kvinneliga for fred og frihet.

### Sosialpolitikk

Dagny Bang var medlem av Kristiania værgeraad fra 1900 til 1911. Fra 1908 var hun suppleant i Representantskapet i Kristiania. Hun var også medlem av den kommunale komiteen for «Ekebergparken og smaahaverne». Hun var kommunens representant i styret for Frelsesarmeens kvinnehjem i Oslo.

Referanser
----------

1. 1 2   Store norske leksikon, oppført som Dagny Kristine Bang, Store norske leksikon-ID Dagny\_Kristine\_Bang[Hentet fra Wikidata]
2. 1 2   Norsk biografisk leksikon, oppført som Dagny Kristine Bang, Norsk biografisk leksikon ID Dagny\_Bang, besøkt 9. oktober 2017[Hentet fra Wikidata]
3. ↑  *Studenterne fra 1888: biografiske efterretninger samlet til 25 aars-jubileet 1913*. Kristiania: Malling. 1913. s. 10–11.
4. ↑  *Studenterne fra 1888: biografiske efterretninger samlet til 25 aars-jubileet 1913*. Kristiania: Malling. 1913. s. 10–11.
5. ↑  *Studenterne fra 1888: biografiske efterretninger samlet til 25 aars-jubileet 1913*. Kristiania: Malling. 1913. s. 10–11.
6. ↑  Ebbell, Clara Thue (1907). *Kvindelige studenters jubilæumsskrift: 1882-1907*. Kristiania: Brydes bogtrykkeri. s. 50.
7. ↑  *Studenterne fra 1888: biografiske efterretninger samlet til 25 aars-jubileet 1913*. Kristiania: Malling. 1913. s. 10–11.
8. ↑  Ebbell, Clara Thue (1907). *Kvindelige studenters jubilæumsskrift: 1882-1907*. Kristiania: Brydes bogtrykkeri. s. 1–7.
9. 1 2  *"Kvinder med begavelse for lægevirksomhed"*. Cappelen Damm. 2018. ISBN 9788202503291.
10. ↑  *Studenterne fra 1888: biografiske efterretninger samlet til 25 aars-jubileet 1913*. Kristiania: Malling. 1913. s. 10–11.
11. ↑  *Program: Nordisk kvindesagsmøde Kristiania : 3die-7de juli 1902*. Kristiania: Norsk Kvindesagsforening. 1902.
12. ↑  «Porsgrunns Dagblad». 2. juni 1948.
13. ↑  «Den 17de Mai». 21. mars 1934.
14. ↑  *Norsk gruppe av Internasjonal kvinneliga for fred og frihet 1915-1940*. [Oslo]: [Internasjonal kvinneliga for fred og frihet]. 2015. s. 9.
15. ↑  *Studenterne fra 1888: biografiske efterretninger samlet til 25 aars-jubileet 1913*. Kristiania: Malling. 1913. s. 10–11.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Folkeforbundet **·** Historisk befolkningsregister
 |